text: Pals commemora la Diada Nacional de Catalunya
  Les Diades Nacionals són moments de reflexió, d'afirmació de pertinença i també de mirada al passat, al present i al futur
  Un any més la Diada Nacional de Catalunya es produeix en un context de manca de drets i llibertats, amb l'encara vergonyosa existència de preses i presos polítics, d'exiliats i exiliades, i amb un sistema repressiu contra la dissidència política
  Dit això, m'agradaria fer esment a una tradició de fa ja molts anys i que enguany malauradament no s'ha pogut portar a terme com és la tradicional pujada a Quermany que organitzava l'ACE el Pedró i l'Ajuntament de Pals. Un cop dalt de Quermany la persona de més edat i el més petit hissaven la senyera tot entonant els Segadors. Un simbolisme, òbviament, però representava molt per a tots nosaltres en un dia tant nostre com és l'11 de Setembre. Així cada 11 de setembre, Diada Nacional de Catalunya, tenim l'ocasió a casa nostra de recordar qui som i d'on ve el poble català.
  Tot i això, enguany les circumstàncies actuals i el risc de contagi ens han obligat a anul·lar totes les activitats que teníem previstes per aquest setembre. És un gest de responsabilitat social que esperem que entengueu.
  Des de l'Ajuntament de Pals us animem doncs a penjar la senyera als vostres balcons i demanar-vos que si pugeu a Quermany a títol personal ho feu respectant totes les mesures de seguretat.
  I esperem que l'any vinent de nou puguem commemorar l'onze de setembre com marca la nostra tradició defensant la memòria d'aquells que fa tres segles ho van donar tot en la defensa del nostre país, les nostres institucions i els drets i llibertats de la nostra gent. I també per subratllar la voluntat de ser del nostre poble que, més de 300 anys després, defensa les seves institucions i els drets i llibertats de la seva gent.